Omnibus praesentes litteras inspecturis, frater Joannes, humilis abbas Sancti Benedicti Floriacensis, totusque ejusdem loci conventus, salutem in Domino. Noverit universitas vestra quod, cum Guillermus Rosselli in tribus arpentis et dimidio quarterio terrae, Odo Filius Regis in duobus arpentis et dimidio, et dimidio quarterio, Hato de Roortorio in tribus arpentis et dimidio, et dimidio quarterio, Joannes Evrardi in tribus arpentis et dimidio, Evrardus Borgina in tertia parte arpenti et tribus obolatis, Hodoim in tribus arpentis et uno quarterio, burgenses de Evra castro, vineas plantavissent in territorio nostro de Evra villa, de quibus terris iidem burgenses debebant nobis decimam et terragium super quorum redditione, videlicet decimae et campipartis inter nos et ipsos contentio vertebatur, tandem, mediantibus bonis viris inter nos et praedictos burgenses pacificatum fuit in hunc modium, quod singuli eorum vel illi, qui praedictas vineas pro tempore possidebunt, pro singulis arpentis solvent nobis annuatim in Annunciatione dominica in manu nostra vel mandati nostri, in domo nostra de Evravilla, tres solidos parisiensis monetae, supradictis decima et campiparte eisdem hominibus pro dictis denariis omnino remissis. Si quis autem praedictorum hominum praedictas vineas possidentium in solutione praedictorum denariorum pro rata ipsum contingente praedicta die defecerit, nobis tenetur ad emendam. Verum cum Joannes de Belna, miles, major noster de Evra villa, supradictos homines impediret quominus ipsi colerent vineas supradictas, eo quod pro tractu dictae decimae decimam partem, et pro trituratione campiparti et residuo decimae supra dictae decimam partem percipiebat, talis inter nos et ipsum compositio intercessit, quod pro jure quod habebat, in rebus supradictis percipiet ipse et haeredis sui singulis annis sex solidos parisiensium in abonamentis nostris de Evra villa, et ita dictus major, consentiente Elizabeth uxore sua et fidem corporalem super hoc praestante, quittavit nobis quidquid juris et commodi habebat vel habere poterat in vineis supradictis, ita tamen quod si forte vineae illae ad terram arabilem iterum devenirent, idem major redditum suum sicut primitus consueverat percipere percipiet in eisdem, cessante perceptione sex solidorum praedictorum. Quod ut ratum firmumque permaneat, praesentes litteras hominibus praedictis sigillis nostris concessimus sigillatas. Actum anno Domini millesimo ducentesimo quadragesimo secundo, mense decembri.